ଝିଅ ଅମ୍ବିକାର ଓଜନ ଧୀରେ ଧୀରେ ବଢ଼ୁଥିବା ଦେଖି ରାୟଗଡ଼ା ଜିଲ୍ଲା କରଡ଼ାପଙ୍ଗା ଗାଁରେ ରହୁଥିବା ଚମ୍ପା କାଡ୍ରାକା ବେଶ୍ ଖୁସି।
ଅମ୍ବିକାର ଓଜନ ଏବେ ୟେଲୋ ଜେନରୁ ସାମାନ୍ୟ ଉପରେ ରହିଛି।
ଆଗରୁ ଅଙ୍ଗନବାଡ଼ି କେନ୍ଦ୍ରରେ ଲାଗିଥିବା ପୁଷ୍ଟିକର ତାଲିକାରେ ଦର୍ଶାଯାଇଥିବା ୟେଲୋ ଜୋନ୍ ବା ରେଡ୍ ଜୋନ୍ ସଂପର୍କରେ ତାଙ୍କର କିଛି ଧାରଣା ନଥିଲା।
ଶେଷ ଥର ସେ ଯେଉଁ ଗ୍ରାମ୍ୟ ସ୍ବାସ୍ଥ୍ୟ ଓ ପୁଷ୍ଟି ଦିବସ ସଭାରେ ସାମିଲ ହୋଇଥିଲେ, ସେତେବେଳେ ସେ ଜାଣିବାକୁ ପାଇଥିଲେ ଯେ, ଛୁଆ ରେଡ ଜୋନରେ ଅଛି ମାନେ ସେ ଅତ୍ୟଧିକ ଅପପୁଷ୍ଟିର ଶିକାର ହୋଇଛି ଓ ୟେଲୋ ଜୋନରେ ଅଛି ମାନେ ପିଲା ପ୍ରତି ଆଗକୁ ପୁଷ୍ଟିହୀନତା ଦେଖାଦେଇପାରେ।
ସେତେବେଳେ ତାଙ୍କ ଗାଁକୁ ଯେଉଁ ଅଙ୍ଗନବାଡି ଦିଦି ଆସିଥିଲେ, ସେ ଚମ୍ପାଙ୍କୁ କହିଥିଲେ ଯେ, ତାଙ୍କ ଝିଅ ଅପପୁଷ୍ଟିର ଶିକାର ହୋଇଛି।
ତାକୁ ସ୍ଥାନୀୟ ଅଙ୍ଗନବାଡି କେନ୍ଦ୍ରରେ ଦିଆଯାଉଥିବା ପୁଷ୍ଟିକର ଖେଚୁଡ଼ି ଦେବାକୁ ସେ ଚମ୍ପାଙ୍କୁ ପରାମର୍ଶ ଦେଇଥିଲେ।
ଝରଣା ଓ ଘଞ୍ଚ ଜଙ୍ଗଲ ପାର ହୋଇ ଅଙ୍ଗନବାଡ଼ି କେନ୍ଦ୍ରକୁ ଯାଇ ଝିଅକୁ ଖେଚୁଡ଼ି ଖୁଆଇବା ସହଜ ନୁହେଁ ବୋଲି ଚମ୍ପା ଭଲଭାବେ ଜାଣିଥିଲେ।
ସ୍ବାମୀଙ୍କ ସହ ପ୍ରତିଦିନ ମୂଲ ଲାଗିବା ସହ ଜଙ୍ଗଲଜାତ ସାମଗ୍ରୀ ସଂଗ୍ରହ କରି ଚଳୁଥିବା ଚମ୍ପାଙ୍କ ପରିବାର ଲାଗି ଝିଅକୁ ପୁଷ୍ଟିକର ଖାଦ୍ୟ ଯୋଗାଇବା ଏତେଟା ସମ୍ଭବପର ନଥିଲା।
"ଯେତେବେଳେ ଆମେ ଆମ ପେଟ ପାଇଁ ଯଥେଷ୍ଟ ଖାଦ୍ୟ ପାଉନାହୁଁ, ସେତେବେଳେ ମୁଁ ମୋ ଝିଅ ଲାଗି ପ୍ରତିଦିନ କେମିତି ପୁଷ୍ଟିକର ଖାଦ୍ୟ ଯୋଗାଡ଼ କରିପାରିବି," ବୋଲି କହନ୍ତି ଚମ୍ପା।
ଏହି ସମୟରେ ପଦପୁଷ୍ଟି କାର୍ଯ୍ୟକ୍ରମ ବା ଗାଁ ଗାଁକୁ ଖାଦ୍ୟ ପହଞ୍ଚାଇବା କାର୍ଯ୍ୟକ୍ରମ ଚମ୍ପାଙ୍କ ଏହି ଦୁଃଖ ଦୂର କରିଦେଇଥିଲା।
ଏବେ ଚମ୍ପାଙ୍କ ଭଳି ମାଆମାନେ ଏକାଠି ହୋଇ ରାନ୍ଧି ସେମାନଙ୍କ ଛଥୋଟ ଛୋଟ ପିଲାଙ୍କୁ ସ୍ଥାନୀୟ ଗୋଷ୍ଠୀ କେନ୍ଦ୍ରରେ ଖୁଆଇପାରୁଛନ୍ତି।
ଏଥିପାଇଁ ଅଙ୍ଗବାଡ଼ି କେନ୍ଦ୍ର ପକ୍ଷରୁ ଖାଦ୍ୟ ସାମଗ୍ରୀ ଯୋଗାଇଦିଆଯାଉଛି।
ଅଜିମ ପ୍ରେମଜୀ ଫିଲାନ୍ଥ୍ରଫିକ୍ ଇନିସିଏଟିଭସ (ଏପିପିଆଇ) ସହ ମିଶି ସୁପରିଚିତ ବେସରକାରୀ ସଙ୍ଗଠନ ଶିକ୍ଷାସନ୍ଧାନ ୨୦୧୮ ଡିସେମ୍ବରରୁ ପଦପୁଷ୍ଟି କାର୍ଯ୍ୟକ୍ରମ ଚଳାଇଆସିଛି।
ଏହି କାର୍ଯ୍ୟକ୍ରମ ଆରମ୍ଭ କରିବା ପୂର୍ବରୁ ଏହି ସଙ୍ଗଠନ ରାୟଗଡ଼ା ଜିଲ୍ଲା ମୁନିଗୁଡ଼ା ବ୍ଲକର ପିଲାଙ୍କୁ ସ୍କୁଲ୍ ଓ ଅଙ୍ଗନବାଡି କେନ୍ଦ୍ରକୁ ଆଣିବା ଲାଗି ଜନସଚେତନତା ସୃଷ୍ଟି କରିଥିଲା।
ଦୁର୍ଗମ ପାହାଡ଼ିଆ ଅଂଚଳରେ ଖାଦ୍ୟ ସାମଗ୍ରୀ ପହଞ୍ଚାଇବା ଅଙ୍ଗନବାଡି କର୍ମୀମାନଙ୍କ ପାଇଁ କଷ୍ଟକର ଥିଲା।
"ଆମେ ଯେତେବେଳେ ମୁନିଗୁଡ଼ା ବ୍ଲକର କରଡ଼ାପଙ୍ଗା ଓ ତୁରୁକୁପା ସମେତ ଅନ୍ୟ କେତେକ ଦୁର୍ଗମ ଆଦିବାସୀ ପଡ଼ା ଗସ୍ତ କରିଥିଲୁ, ସେତେବେଳେ ଆମେ ହୃଦୟଙ୍ଗମ କରିଥିଲୁ ସେହି ମୁହୂର୍ତ୍ତରେ ଯେ ଶିକ୍ଷା ଅପେକ୍ଷା ଲୋକଙ୍କ ପାଇଁ ଖାଦ୍ୟ ହେଉଛି ପ୍ରଥମ ଆବଶ୍ୟକତା," ବୋଲି ପଦପୁଷ୍ଟିର ପ୍ରକଳ୍ପ ସଂଯୋଜକ ଅନନ୍ତ ସାମନ୍ତ କହନ୍ତି।
ଅଳ୍ପ ଟିକେ ଲୁଣ ସହିତ ପିଲାମାନେ ଜାଉ ଖାଉଥିଲେ।
କୌଣସି ପରିବା କିମ୍ବା ଅନ୍ୟ କିଛି ଖାଦ୍ୟ ସେମାନଙ୍କ ଭାଗ୍ୟରେ ଯୁଟୁନଥିଲା।
ଏଥିପାଇଁ ପିଲାମାନେ ଖୁବ୍ ପତଳା ଦେଖାଯାଉଥିଲେ ଓ ସେମାନଙ୍କ ମୁହଁରୁ ଅପପୁଷ୍ଟି ବାରି ହୋଇପଡୁଥିଲା।
ଯେତେବେଳେ ଏହି ଟିମ୍ ପିଲାଙ୍କ ଦୈନିକ ଖାଦ୍ୟ ଯାଞ୍ଚ କରିବା ଲାଗି ସ୍ଥାନୀୟ ଅଙ୍ଗନବାଡି କେନ୍ଦ୍ର ସହ ଯୋଗାଯୋଗ କରିଥିଲା, ସେତେବେଳେ ଦେଖିବାକୁ ପାଇଥିଲା ଯେ ଅଙ୍ଗନବାଡି କେନ୍ଦ୍ରରେ ପହଞ୍ଚିବାକୁ ହେଲେ ଲୋକଙ୍କୁ ଦୁର୍ଗମ ପାହାଡ଼ିଆ ରାସ୍ତା ସାଙ୍ଗକୁ ଝରଣା ପାରି ହୋଇଯିବାକୁ ପଡୁଛି। କାରଣ ସେମାନଙ୍କ ପଡ଼ାଗୁଡ଼ିକ ପାହାଡ଼ ଉପରେ ହିଁ ଅବସ୍ଥିତ।
ଏହି କାରଣରୁ ଅଙ୍ଗନବାଡି କର୍ମୀ ପ୍ରତିଦିନ ପାହାଡ଼ ଉପରକୁ ଯାଇ ପିଲାଙ୍କୁ ଅଙ୍ଗନବାଡ଼ି କେନ୍ଦ୍ର ପଠାଇବା ଲାଗି ବାପାମାଆଙ୍କୁ ସଚେତନ କରିବା ସମ୍ଭବ ନଥିଲା।
ଦୁର୍ଗମ ଲାକାରେ ପାହାଡ଼ ସାରା ଆଦିବାସୀ ପଡ଼ା ରହିଥାଏ, ପୁଣି କେତେକ ଜାଗାରେ ଏଗୁଡ଼ିକ ଘଞ୍ଚ ଜଂଗଲ ଭିତରେ ଥିବାରୁ ପିଲାଙ୍କୁ ଅଙ୍ଗନବାଡି କେନ୍ଦ୍ର ପଠାଇବା ବାପାମାଆଙ୍କ ପକ୍ଷରେ ସମ୍ଭବ ହୁଏ ନାହିଁ।
ଏହି କ୍ରମରେ ସରଧାପୁର ପଞ୍ଚାୟତ ଅନ୍ତର୍ଗତ ବଡ଼କାନ୍ଦୁଲପଡ଼ାରେ ଆଦିବାସୀ ପିଲାଙ୍କୁ ଖାଦ୍ୟ ଯୋଗାଇବା ନିହାତି ଦରକାର ବୋଲି ଏହି ଟମ୍ ହୃଦୟଙ୍ଗମ କରିଥିଲା।
ମୁନିଗୁଡ଼ାସ୍ଥିତ ସମନ୍ବିତ ଶିଶୁ ବିକାଶ କାର୍ଯ୍ୟକ୍ରମର ଅଧିକାରୀମାନଙ୍କ ସହ ଶିକ୍ଷାସନ୍ଧାନ ଓ ଏପିପିଆଇ କର୍ମକର୍ତ୍ତା ଏନେଇ ଆଲୋଚନା କରିଥିଲେ।
ଆଦିବାସୀ ପଡ଼ାଗୁଡ଼ିକୁ ଚିହ୍ନଟ କରିବା ଲାଗି ସେମାନେ ସରକାରୀ ଅଧିକାରୀମାନଙ୍କ ସହଯୋଗ ମାଗିଲେ, ଯାହାଦ୍ବାରା ଆଦିବାସୀ ପିଲାଙ୍କୁ ଖାଦ୍ୟ ଯୋଗାଇବା ସମ୍ଭବପର ହୋଇପାରିବ।
"ଏହିସବୁନ ଆଦିବାସୀ ପଡ଼ା ଗାଁଗୁଡ଼ିକରେ ଏକ ଗୋଷ୍ଠୀଗତ ରୋଷେଇ ବ୍ୟବସ୍ଥା ଆରମ୍ଭ କରିବାକୁ ଆମେ ମୁନିଗୁଡ଼ା ବ୍ଲକ ଶିଶୁ ବିକାଶ ପ୍ରକଳ୍ପ ଅଧିକାରୀ (ସିଡିପିଓ)ଙ୍କୁ ଅନୁରୋଧ କଲୁ। ଏହି ବ୍ୟବସ୍ଥା ଅନୁସାରେ ମାଆବାପାମାନେ ଅଙ୍ଗନବାଡି କେନ୍ଦ୍ରରୁ ରାସନ୍ ଆଣି ନିଜେ ରୋଷେଇ କରି ସେମାନଙ୍କ ଛୋଟ ଛୋଟ ପିଲାଙ୍କୁ ଦେବେ। ଏଥିରେ ଗର୍ଭବତୀ ଓ ପ୍ରସୂତିମାନଙ୍କୁ ମଧ୍ୟ ସାମିଲ କରାଯିବାକୁ ଆମେ କହିଲୁ," ବୋଲି କହନ୍ତି ଅନନ୍ତ ସାମନ୍ତ।
ଅଙ୍ଗନବାଡି କେନ୍ଦ୍ରରୁ ରାସନ୍ ଆଣି ପଡ଼ାର ଆଦିବାସୀ ମହିଳାମାନେ ଗାଁରେ ମିଳୁଥିବା ପରିବା ଯୋଗାଡ଼ କରି ରୋଷେଇ କଲେ ଓ ପିଲାଙ୍କୁ ଖାଇବାକୁ ଦେଲେ।
ତେବେ ଏହି କାର୍ଯ୍ୟକ୍ରମ ଆରମ୍ଭ କରିବା ଏତେଟା ସହଜ ନଥିଲା, ଲୋକଙ୍କୁ ବୁଝାଇବା ମଧ୍ୟ କଷ୍ଟକର ଥିଲା।
କାରଣ ପଡ଼ାର ଲୋକମାନେ ଦୈନିକ ମଜୁରୀ କରି ଚଳୁଥିଲେ।
କାମ ଛାଡ଼ି ଅଙ୍ଗନବାଡି କେନ୍ଦ୍ରକୁ ଯାଇ ଦୈନିକ ରାସନ୍ ଆଣିବା ସେମାନଙ୍କ ପକ୍ଷରେ ସମ୍ଭବପର ନଥିଲା।
ପ୍ରାରମ୍ଭିକ ପର୍ଯ୍ୟାୟରେ ଟିମ୍ ସଦସ୍ୟମାନେ ଅଙ୍ଗନବାଡି କେନ୍ଦ୍ରରୁ ରାସନ୍ ଆଣିବାରେ ସହଯୋଗ କଲେ, କାରଣ ପଡ଼ାର ମହିଳାମାନେ ଏହା ଆଣିବାକୁ ଏକପ୍ରକାର ଅକ୍ଷମ ଥିଲେ।
କିଛିଦିନ ପରେ ପୁରୁଷମାନେ ଏଥିରେ ହାତ ବଢ଼ାଇଲେ ଏବଂ ମାସକୁ ଥରେ ଅଙ୍ଗନବାଡି କେନ୍ଦ୍ର ଯାଇ ରାସନ୍ ନେଇଆସିଲେ।
ଦୁଇ ଜଣ ମହିଳା ରୋଷେଇ କାମରେ ଲାଗିଲେ।
"ଅଙ୍ଗନବାଡ଼ି କେବଳ ରାସନ୍ ଦେଉଛି। ହେଲେ ଆମେ ଜାଳେଣି କାଠ ସାଙ୍ଗକୁ ରୋଷେଇ ପାଇଁ ହାଣ୍ଡି, ଅନ୍ୟ ସାମଗ୍ରୀ ଓ ପରିବା ଯୋଗାଇଦେଉଛୁ," ବୋଲି ସ୍ଥାନୀୟ ଅମୂଲ୍ୟ କାଡ୍ରାକା କହନ୍ତି।
ଉଲ୍ଲେଖଯୋଗ୍ୟ ଯେ, ପୂର୍ବରୁ ଏହି ପିଲାମାନେ ଅଣ୍ଡା, ତେଲ ଓ ଅନ୍ୟ ତୈଳବୀଜଜାତୀୟ ଖାଦ୍ୟ ଖାଇବାରୁ ବଂଚିତ ଥିଲେ।
କରଡ଼ାପାଙ୍ଗର ଏହି ଅନୁଭୂତି ଟିମକୁ ଏହା ବୁଝିବାରେ ସମର୍ଥ କଲା ଯେ, ଅମ୍ବିକା ଭଳି ଏହି ଅଂଚଳରେ ଆହୁରି ଅନେକ ପିଲା ଅଛନ୍ତି, ଯେଉଁମାନେ ଅପପୁଷ୍ଟିର ଶିକାର ହୋଇ ରହିଛନ୍ତି।
ରାସ୍ତାଘାଟ ସମସ୍ୟା, ଖାଦ୍ୟଶସ୍ୟର ଅଭାବ, ତୈଳବୀଜଜାତୀୟ ଖାଦ୍ୟ ତଥା ଅଣ୍ଡା ନମିଳିବା ଏହି ପିଲାଙ୍କ ଅପପୁଷ୍ଟିର କାରଣ ବୋଲି ଟିମ୍ ବୁଝିଗଲା।
୨୦୧୬ର ଜାତୀୟ ପରିବାର ସ୍ବାସ୍ଥ୍ୟ ସର୍ଭେ ରିପୋର୍ଟ ଅନୁସାରେ, ରାୟଗଡ଼ା ଜିଲ୍ଲାରେ ୬ରୁ ୫୯ ମାସ ଭିତରେ ଥିବା ୫୦ ପ୍ରତିଶତ ଛୁଆ ଆନାମିଆ ପୀଡ଼ିତ।
ସେହିପରି ୫୨ ପ୍ରତିଶତ ଗର୍ଭବତୀ ଆନାମିଆର ଶିକାର ହୋଇଛନ୍ତି। ପଦପୁଷ୍ଟି କାର୍ଯ୍ୟକ୍ରମ ଅମ୍ବିକା କାଡ୍ରାକା ସମେତ ତାଭଳି ଅନେକ ପିଲାଙ୍କୁ ଅପପୁଷ୍ଟିରୁ ବଞ୍ଚିବାର ବାଟ ଦେଖାଇପାରିଛି।
"ରାୟଗଡ଼ା ଜିଲ୍ଲାର ଅନେକ ଗାଁ ଜଙ୍ଗଲ ଭିତରେ ଥିବାବେଳେ ଆହୁରି ଅନେକ ଜଙ୍ଗଲିଆ ଗାଁକୁ ଯିବା ଲାଗି ସବୁଦିନିଆ ବାଟ ବି ନାହିଁ। ଫଳରେ ପିଲାଙ୍କ ପାଇଁ ବିଭିନ୍ନ ସରକାରୀ ଯୋଜନା ଅନ୍ତର୍ଗତ ପୁଷ୍ଟିକର ଖାଦ୍ୟ ପହଞ୍ଚିବା ଅସମ୍ଭବ ହୋଇପଡୁଛି। ଏଭଳି ସ୍ଥିତିରେ ପଦପୁଷ୍ଟି ବର୍ଷକ ଭିତରେ ପିଲାଙ୍କ ସ୍ବାସ୍ଥ୍ୟରେ ସୁଧାର ଆଣିପାରିଛି," ବୋଲି କହନ୍ତି ଶିକ୍ଷାସନ୍ଧାନର ସଂପାଦକ ଅନୀଲ ପ୍ରଧାନ।
ପୁଷ୍ଟିକର ଖାଦ୍ୟ ସାଙ୍ଗକୁ ଏହି କାର୍ଯ୍ୟକ୍ରମ ମାଧ୍ୟମରେ ଛୁଆମାନଙ୍କୁ ବିଶୁଦ୍ଧ ପାନୀୟ ଜଳ ମଧ୍ୟ ଯୋଗାଇଦିଆଯାଉଛି। ସେମାନେ ପରିମଳ ବ୍ୟବସ୍ଥା ନେଇ ମଧ୍ୟ ସଚେତନ ହେବାରେ ଲାଗିଛନ୍ତି।
ପ୍ରାରମ୍ଭିକ ପର୍ଯ୍ୟାୟରେ ପଦପୁଷ୍ଟି ପାଞ୍ଚଟି ଆଦିବାସୀ ପଡ଼ାରେ ଆରମ୍ଭ ହୋଇଥିବା ବେଳେ ଏବେ ମୁନିଗୁଡ଼ା ବ୍ଲକର ୧୦ଟି ପଞ୍ଚାୟତର ଶହେଟି ପଡ଼ାରେ ବିସ୍ତାର ଲାଭ କରିସାରିଲାଣି।
"ମୁନିଗୁଡ଼ା ବ୍ଲକରେ ଏଭଳି ୧,୦୯୦ଟି ପଡ଼ା ରହିଛି, ଯେଉଁ ପଡ଼ାଗୁଡ଼ିକର ପିଲାଙ୍କୁ ପୁଷ୍ଟିକର ଖାଦ୍ୟ ଯୋଗାଇବା ଜରୁରୀ," ବୋଲି କହନ୍ତି ଅନନ୍ତ। ପଦପୁଷ୍ଟି ଚାଲିଥିବାବେଳେ ଅଙ୍ଗନବାଡି କେନ୍ଦ୍ରଗୁଡ଼ିକରେ ତିନି ବର୍ଷରୁ ଛଅ ବର୍ଷର ପିଲାଙ୍କୁ ସ୍କୁଲ୍ ଯିବା ଲାଗି ପ୍ରସ୍ତୁତ କରାଯାଉଛି।
ଏଥିପାଇଁ ଅଙ୍ଗନବାଡ଼ି କେନ୍ଦ୍ରଗୁଡ଼ିକରେ ନୂଆ ଅରୁଣିମା କାର୍ଯ୍ୟକ୍ରମ ଚାଲୁ ରହିଛି।
(ରାକ୍ଷୀ ଘୋଷ ଭୁବନେଶ୍ବରର ଜଣେ ସାମ୍ବାଦିକା ଏବଂ ତାଙ୍କର ଏହି ରିପୋର୍ଟଟି ପୂର୍ବରୁ "ଭିଲେଜ୍ ସ୍କୋୟାର୍"ରେ ପ୍ରକାଶ ପାଇ ସାରିଛି।)
This site uses Akismet to reduce spam. Learn how your comment data is processed.
ପଛୁଆ ଅଞ୍ଚଳରେ ଚାଲୁଥିବା ଯୋଜନାର ଢାଞ୍ଚାଗତ ପରିବର୍ତ୍ତନର ଆବଶ୍ୟକତା (ଅଭିମତ)
ପଶ୍ଚିମ ଓଡ଼ିଶା ବିକାଶ ପରିଷଦ" ଗତ କିଛି ମାସ ହେବ ଅଧିକ କ୍ରିୟାଶୀଳ ହୋଇଥିବା ଖୁସିର ବିଷୟ, ମାତ୍ର ଏହାର ଢାଞ୍ଚାରେ ଅନେକ ପରିବର୍ତ୍ତନ ଓ ଆହୁରି କିଛି ପ୍ରଶାସନିକ ଆବଶ୍ୟକତା ରହିଛି ।
ଉତ୍କଳୀୟ ପରମ୍ପରାରେ ପରିପୁଷ୍ଟ ନୃତ୍ୟ ଓ ସଂସ୍କୃତିର ବିଭିନ୍ନ ଦିଗରେ ପ୍ରଚାର ଓ ପ୍ରସାର ନିମନ୍ତେ ନିଷ୍ଠାପର ଉଦ୍ୟମର ଆବଶ୍ୟକତା ରହିଛି ।
କେବଳ ରାଜ୍ୟ ଭିତରେ ନୁହେଁ ରାଜ୍ୟ ବାହାରେ ମଧ୍ୟ ଏହାର ପରିବ୍ୟାପ୍ତ ହେବା ଯାଞ୍ଚନୀୟ ।
କୋଭିଡ-୧୯ ନିୟନ୍ତ୍ରଣ ଓ ମୁକାବିଲାରେ ଦେଶର ଶୀର୍ଷ ଦୁଇଟି ରାଜ୍ୟ ମଧ୍ୟରେ ଥିବାରୁ କେନ୍ଦ୍ର ସରକାର ଓଡ଼ିଶାକୁ ପ୍ରଶଂସା କରିଛନ୍ତି ।
କୋଭିଡ-୧୯ ସଙ୍କଟକୁ ସଫଳ ଭାବେ ମୁକାବିଲା କରିଥିବା କେରଳ ଓ ଓଡ଼ିଶାକୁ ବିଶ୍ୱ ଅର୍ଥନୈତିକ ଫୋରମ ପ୍ରଶଂସା କରିଛି ।
ଶବହେବାକୁ ଭାବିଥିଲେ, ଏବେ ଶବକୁ ସାଥୀ କରିଛନ୍ତି ସାଥୀ ଋତୁରାଣୀ (ସ୍ୱତନ୍ତ୍ର)
ଏମିତି ଜଣେ ମହିଳା ହେଲେ ଋତୁରାଣୀ ସେନାପତି । ନିଜ ଘର ବାଲେଶ୍ୱର ହୋଇଥିଲେ ବି ରହୁଛନ୍ତି ପୁରୁଣା ଭୁବନେଶ୍ୱର ଅଞ୍ଚଳରେ ।
ଅନ୍ୟ ଝିଅମାନଙ୍କ ଭଳି ସେ ବି ସ୍ୱପ୍ନ ଦେଖିଥିଲେ । ବିବାହ କରିବେ, ସ୍ୱାମୀ, ପରିବାର, ପିଲାମାନଙ୍କ ସହ ସମୟ କାଟିବେ ।
ସଂଗ୍ରହାଳୟର ସମୃଦ୍ଧ ତାଳପତ୍ର ପାଣ୍ଡୁଲିପି ଗ୍ୟାଲେରିରେ ୨୭ଟି ବିଷୟରେ ୨୦ ହଜାରରୁ ଅଧିକ ପାଣ୍ଡୁଲିପି ସ୍ଥାନ ପାଇଛି ।
ସେହିପରି ପ୍ରତ୍ୱତତ୍ତ୍ୱ ବିଭାଗରେ ଖ୍ରୀଷ୍ଟପୂର୍ବ ତୃତୀୟ ଶତାବ୍ଦୀରୁ ଆରମ୍ଭ କରି ମଧ୍ୟଯୁଗ ଶେଷ ପର୍ଯ୍ୟନ୍ତ ବିଭିନ୍ନ ସମୟର ସ୍ଥାପତ୍ୟ ତିନିଟି ବିରାଟ ହଲରେ ପ୍ରଦର୍ଶିତ ହେଉଛି ।
କେହି କାହାକୁ ଦେଖା ନହୋଇପାରିଲେ କ'ଣ ହେଲା କିନ୍ତୁ ମେରି ଖ୍ରୀଷ୍ଟମାସ୍ କହିବାକୁ ଭୁଲି ନାହାନ୍ତି ।
ଖାସ୍ କରି ବଡ଼ଦିନ ପୂର୍ବରୁ ଆମ ଓଲିଉଡର ତାରକାମାନେ ପ୍ରଶଂସକଙ୍କୁ ମେରି ଖ୍ରୀଷ୍ଟମାସ୍ କହି ବଡ଼ଦିନର ଶୁଭେଚ୍ଛା ଓ ଶୁଭକାମନା ଜଣାଇଛନ୍ତି ।
